מה עולה לכם בראש כאשר אתם שומעים את המילה “בטון”? לרובינו עולה תמונה של חומר קשה, גולמי אפור ופחות אסתטי… אבל האם ידעתם שהבטון- שהוא ערבוב של צמנט, חול, חצץ ומים- הפך לטרנד הכי לוהט בעולם עיצוב הבית?? השינוי הגיע כנראה בסמוך ובהשפעת המגמה האקולוגית המתקדמת. ישנה חזרה טבעית לטבע, לראשוניות ולגולמיות.
הבטון בהחלט מייצג את חומר טבעי וגולמי. היתרון הגדול של החומר טמון בפונקציונליות שבו- מדובר בחומר חזק במיוחד, עמיד לנזקי מזג אויר, ובנוסף יכול לשרת צורך הנדסי (כגון עמוד תומך). יתרון נוסף שיש לבטון הוא שהוא כחומר ביד היוצר. ניתן ליצוק בעזרתו אלמנטים רבים והוא נח לעבודה. מבחינה ויזואלית, בעזרת שיטות מתקדמות, תוספות ושדרוגים, יכול לקבל הבטון מראה חלק ויפהפה ולהיות נעים למגע. הוא משתלב נהדר בחלל עם כל חומר- עץ, מתכת, זכוכית וכו’- ויכול להוות מוקד ייחודי בעיצוב הבית. הבטון המקורי הוא הבטון החשוף.
מדובר בבטון שטרם עבר שינוי ונשאר בתולי ונטול שדרוג או ציפוי. נחשפתם אליו כרצפה במבנים תעשייתיים, מוסכים וחניונים, כיוון שהוא סופג שמן ומנטרל כתמים. כיום, הבטון החשוף עבר שדרוגים, התעדן והתיפה והאופציות לשלבו בבית הן בלתי נגמרות.
קיימים מספר סוגים של בטון המתאימים לריצוף. השיטה הנפוצה ביותר היא ריצוף בטון מוחלק. את הבטון המוחלק עושים בשיטה של יציקה ואז מריחה באמצעות מגבים.
מדובר בריצוף באמצעות שכבת בטון אחת על פני שטח רחב עם חלוקות עדינות וללא מחיצות.
לרצפת בטון מוחלק יתרונות רבים כשהבולט בהם הוא המראה היוקרתי והמרשים. תוכלו לבחור איזו דוגמא שתרצו שתהיה מוטבעת ברצפה (ישנה אפילו רצפת בטון המדמה פרקט).
בנוסף, בגלל שלא מדובר במרצפות, אם תחליטו על מראה מחולק, ניתן לחלק את הרצפה ככל העולה על רוחכם ובאיזה גדלים שרק תרצו.
כמו כן, אין צורך ברובה! הרצפה נראית כמשטח חלק ואחיד.
יתרון נוסף הוא עמידות החומר- בגלל שבטון כמו בטון- הוא חומר חזק ועמיד, בריצוף יחזיק מעמד וישרת אתכם שנים רבות.
והשוס? קלי קלות לתחזק ולנקות!
חסרונות: ראשית, ריצוף מסוג בטון מוחלק לא ממש מחבב אקונומיקה או כל חומר ניקוי חומצתי אחר, כיוון שאלו יכולים לקלף את שכבת הציפוי שלו, שנועדה לאטום מפני לכלוך וכתמים.
אם אתם מאלה שכתמים וסדקים עדינים (שלא יוצרים בעיית איטום) על הריצוף זה פחות הקטע שלהם, תאלצו לחדש את שכבת הסילר של הבטון כל כמה שנים.
שנית, יש לקחת בחשבון שבמקרה של תקלת אינטלציה בה יאלצו לפרק את הריצוף, קטע הבטון יאלץ להיות מפורק והשחזור לא תמיד יהיה אסתטי.
שלישית, רצוי להימנע מריצוף זה בחדר האמבטיה כיוון שהסילר- השכבה העליונה- מחליקה מאוד כאשר היא רטובה.
זה מטוס? זו ציפור? זה בטון!
ישנן מספר דרכים נוספות באמצעותן תוכלו להכניס את הבטון לחייכם. אחת מהן היא תקרת בטון.
תקרת בטון זו כבר מזמן לא מילה גסה, ותקרה שלא עברה טיח וצביעה כבר מזמן לא נחשבת ללא גמורה. שילוב של תקרת בטון חשוף בעיצוב הבית, יוצר חוסר איזון מרהיב ומוסיפה לחלל אווירה ייחודית.
לחומר הטבעי, האפור והמחוספס יש “קטע” עיצובי מרשים גם כשהוא נפרש מעלינו.
אז נכון, לא מדובר בתקרה המתאימה לכל חלל, אבל עם בחירת טקסטיל מתאים ושילוב פריטים חמים, בית בעל תקרת בטון יכול בקלות להפוך לנעים, משפחתי ומעוצב.
קיר בטון זו דרך מעולה להכניס טאץ’ ייחודי ומרשים לחלל הבית.
בשוק קיימות מספר אופציות בנושא וניתן לבחור בין קיר מבטון מוחלק, קיר בעל צורות וטקסטורות שונות ומיוחדות או בטון חשוף בעל המראה המחוספס והמקורי של החומר.
אם אין לכם קיר מבטון בבית ואתם חושקים באחד, תוכלו תמיד לחפות אותו באמצעות לוחות ואריחי בטון שניתן להצמיד אל הקיר. את התהליך יבצע בעל מקצוע בתחום.
אם פחות התחברתם לחומר הבטון עצמו אבל אתם עדיין אוהבים את הצבע והמראה ניתן להשתמש בצבע ליצירת מראה דמוי בטון! חברות הצבע המובילות מחזיקות פלטות גוונים המדמים בטון ונראים כמעט אחד לאחד למקור.
לעמוד בטון בבית יש יתרון ויזואלי גדול. הוא מרשים, ייחודי ומעניין ומעבר לכך- יכול לשמש כעמוד תומך כיוון שמדובר בחומר חזק ועמיד. העמוד יכול להיות עשוי מבטון חשוף או מבטון שעבר שינוי והוא יכול להכיל חומרים נוספים. בכל אופן, מדובר בתוספת שצריכה להיות מתוכננת ע”י אדריכל מנוסה בתחום.
לסיכום, הבטון הפך בשנים האחרונות ללהיט בעולם עיצוב הבית ובצדק.
יתרונותיו הבולטים כגון יחודו, חוזקו , העובדה כי הוא מתאים כמעט לכל סגנון עיצוב, צבע וחומר ומגוון האפשרויות היצירתיות שניתן לעשות אתו, הפכו אותו לפופולרי בקרב בוני הבתים והמגמה רק הולכת ומתפתחת עם השנים.
יש לזכור כי מומלץ שהשימוש בו לצרכים ביתיים יעשו ע”י אדריכל ומעצב בשלבי התכנון של הבית.
אנחנו בהחלט ממליצים להעז ולשלב את החומר הנפלא הזה בעיצוב הבית ונהנים לראות את הפיתוחים והחידושים בתחום.